ROZHODNUTIE KOMISIE
z 21. novembra 2005
o povolení pre Lotyšskú republiku používať pre výpočet základu vlastných zdrojov DPH určité približné odhady
[oznámené pod číslom K(2005) 4424]
(Iba lotyšský text je autentický)
(2005/817/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1) a najmä na jeho článok 13,
keďže:
(1)
Podľa článku 28 ods. 3 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (2), ďalej len „šiesta smernica“, môžu členské štáty v prípade určitých transakcií naďalej poskytovať úľavy na dani alebo daň uplatňovať; tieto transakcie je potrebné zohľadniť pri stanovení základu zdrojov DPH.
(2)
Na uplatňovanie ustanovení článku 28 ods. 3 šiestej smernice sa odsekom 1 oddielu 7 (Zdaňovanie) prílohy VIII k Aktu o pristúpení Lotyšskej republiky k Európskym spoločenstvám (3) povoľuje, aby Lotyšská republika poskytovala úľavy na dani, pokiaľ ide o určité transakcie uvedené v prílohe F k šiestej smernici.
(3)
Lotyšská republika nedokáže presne vypočítať základ vlastných zdrojov DPH pokiaľ ide o určité kategórie transakcií uvedené v prílohe F bodoch 2 a 17 k šiestej smernici. Je pravdepodobné, že takýto výpočet zahŕňa neoprávnenú administratívnu záťaž pokiaľ ide o účinok týchto transakcií na celkový základ zdrojov DPH Lotyšskej republiky. Lotyšská republika môže vykonať výpočet použitím približných odhadov pre tieto kategórie transakcií uvedené v prílohe F k šiestej smernici. Lotyšskej republike by sa preto malo povoliť vypočítať základ DPH použitím približných odhadov v súlade s druhou zarážkou článku 6 ods. 3 nariadenia (EHS, Euratom) č. 1553/89.
(4)
Poradný výbor pre vlastné zdroje schválil správu, ktorá obsahuje stanoviská svojich členov k tomuto rozhodnutiu,
PRIJALA TOTO ROZHODNUTIE:
Článok 1
Na účely výpočtu základu vlastných zdrojov DPH z 1. mája 2004 sa Lotyšskej republike v súlade s druhou zarážkou článku 6 ods. 3 nariadenia (EHS, Euratom) č. 1553/89 povoľuje použiť približné odhady vo vzťahu k týmto kategóriám transakcií uvedených v prílohe F k šiestej smernici:
1.
služby poskytované autormi, umelcami a interpretmi (príloha F bod 2);
2.
preprava cestujúcich (príloha F bod 17).
Článok 2
Toto rozhodnutie je určené Lotyšskej republike.
V Bruseli 21. novembra 2005